**Elcan Balabəyli** — Azərbaycan Silahlı Qüvvələrinin kapitanı , Anti-terror şəhidi.

Həyatı
------

Şəhid Kapitan Balabəyli Elcan Vasif oğlu 12 mart 1992-ci ildə Naxçıvan şəhərində anadan olub. 1998-ci ildə Naxçıvan şəhər Mirəsgər Seyidov adına 15 nömrəli tam orta məktəbin 1-ci sinfinə daxil olub, 2007-ci ildə həmin məktəbin 9-cu sinfini bitirib. 2007–2010-cu illərdə Naxçıvan şəhərindəki Heydər Əliyev adına Hərbi Liseydə təhsil alıb. 2010-cu ildə Azərbaycan Ali Hərbi Təyyarəçilik Məktəbinə qəbul olub .

Hərbi xidməti
-------------

Elcan Balabəyli 2014-cü ildə Azərbaycan Ali Hərbi Təyyarəçilik Məktəbini hava hücumundan müdafiə ixtisası üzrə başa vuraraq leytenant hərbi rütbəsi alıb. 2014–2015-ci illərdə Silahlı Qüvvələrin Təlim-Tədris Mərkəzində təkmilləşdirmə kursu keçib. 2015-ci ildən Azərbaycan Silahlı Qüvvələri sıralarında nümunəvi zabit kimi xidmət edib. 2017-ci ildə baş leytenant, 2021-ci ildə isə kapitan hərbi rütbəsi alıb. Döyüş və ictimai-siyasi hazırlığın yüksəldilməsində və hərbi intizamın möhkəmləndirilməsində əldə etdiyi nailiyyətlərə görə dəfələrlə yuxarı komandanlıq tərəfindən diplom və fəxri fərmanlarla təltif edilmişdir. 27 sentyabr 2020-ci ildə başlanan vətən müharibəsinə qatılmış, 30 sentyabr 2020-ci ildə Füzuli rayonu istiqamətində düşmənə hücum zamanı düşmən artilleriyasının atəşi nəticəsində qəlpə yarası almışdır. Müalicəsi tamamlanmamış həkimlərin təkidinə baxmayaraq öz istəyi ilə yenidən döyüşlərə geri qayıtmış, Füzulidən Şuşaya qədər şərəfli döyüş yolu keçmişdir. Bundan başqa 2016-cı ilin aprel döyüşlərində, 2022-ci ilin qisas əməliyyatında fəal döyüşçü kimi iştirak etmişdir. 2023-cü ilin 19 sentyabr tarixində Qarabağ iqtisadi rayonunda lokal xarakterli antiterror əməliyyatları zamanı Ağdərə istiqamətində gedən döyüşlərdə düşmənin snayper atəşi nəticəsində qəhrəmancasına şəhidlik zirvəsinə yüksəlmişdir. Qəhrəman şəhidimiz 20 sentyabr 2023-cü il tarixində doğulduğu Naxçıvan şəhərində torpağa tapşırılmışdır.

Elcan Balabəyli 2018-ci ildə Azərbaycan Respublikası Prezidentinin adından Müdafiə nazirinin əmri ilə "Azərbaycan Ordusunun 100 illiyi Yubiley" medalı ilə, 2021-ci ildə isə "Qüsursuz xidmətlərə görə" 3-cü dərəcəli medalı ilə təltif edilmişdir. Azərbaycan Respublikasının Prezidenti, Silahlı Qüvvələrin Ali Baş Komandanı cənab İlham Əliyevin 25 dekabr 2020-ci il tarixli sərəncamı ilə "Füzulinin azad olunmasına görə" medalı ilə, 30 dekabr 2020-ci il tarixli sərəncamı ilə "Hərbi xidmətlərə görə" medalı ilə, 24 iyun 2021-ci il tarixli sərəncamları ilə "Xocavəndin azad olunmasına görə","Şuşanın azad olunmasına görə","Vətən uğrunda" medalları ilə, Azərbaycan Respublikası Nazirlər Kabinetinin 21 aprel 2022-ci il tarixli sərəncamı ilə isə "Vətən müharibəsi iştirakçısı" medalı ilə təltif edilmişdir. Azərbaycan Respublikası Prezidentinin 7 noyabr 2023-cü il tarixli sərəncamları ilə Kapitan Balabəyli Elcan Vasif oğlu ölümündən sonra 3-cü dərəcəli "Vətənə xidmətə görə" ordeni və "İgidliyə görə" medalı ilə təltif edilmişdir.

Təltifləri
----------

* "Azərbaycan Ordusunun 100 illiyi (1918–2018)" yubiley medalı (26.06.2018) - "Azərbaycan Ordusunun 100 illiyi" yubiley medalı
* "Füzulinin azad olunmasına görə" medalı (25.12.2020) - "Füzulinin azad olunmasına görə" medalı
* "Hərbi xidmətlərə görə" medalı (30.12.2020) - "Hərbi xidmətlərə görə" medalı
* "Xocavəndin azad olunmasına görə" medalı (24.06.2021) - "Xocavəndin azad olunmasına görə" medalı
* "Şuşanın azad olunmasına görə" medalı (24.06.2021) - "Şuşanın azad olunmasına görə" medalı
* "Vətən uğrunda" medalı (24.06.2021) - "Vətən uğrunda" medalı
* "Qüsursuz xidmətə görə" 3-cü dərəcəli medalı (26.06.2021) - "Qüsursuz xidmətlərə görə" 3-cü dərəcəli medalı
* "Vətən müharibəsi iştirakçısı" medalı (21.04.2022) - "Vətən müharibəsi iştirakçısı" medalı
* "İgidliyə görə" medalı (07.11.2023) - "İgidliyə görə" medalı (ölümündən sonra)
* 3-cü dərəcəli "Vətənə xidmətə görə" ordeni (07.11.2023) - 3-cü dərəcəli "Vətənə xidmətə görə" ordeni (ölümündən sonra)

Ailəsi
------

Atası Balayev Vasif Əyyub oğlu

Anası Hüseynova Səkinə Məhəmmədəli qızı

Qardaşı Balabəyli Elçin Vasif oğlu

Həyat yoldaşı Hətəmova Nurlana Zeynur qızı

İstinadlar
----------

1. ↑  Balabəyli Elcan Vasif